- Risikoen for brand når et ekstremt niveau i denne uge.

Sådan melder den centrale svenske redningstjeneste, MSB, den information ud i dag, som ingen har lyst til at få.

I øjeblikket er der 27 skovbrande i gang i landet. De fire mest alvorlige er alle i den centrale del af landet – og muligheden for at nye brande blusser op, er stor.

- Risikoen er stigende, især i det sydlige Sverige, siger Britta Ramberg, der er operationschef hos MSB.

Temperaturen i det i forvejen knastørre sommerland kan i denne uge snige sig op på mellem 30 og 35 grader.

Flammer skal standses med ild

Og nu planlægger de svenske myndigheder selv at sætte endnu mere ild til skovbrandene. De vil nemlig afbrænde et område på 800 hektar land i et forsøg på at bremse flammerne.

Metoden med at stoppe én brand med en anden kaldes for modild.

Læs også : Sverige afbrænder 800 hektar for at stoppe skovbrande

Modilden skal startes i et af de hårdest ramte områder i Dalarna nordvest for Stockholm for at forhindre, at flammerne spreder sig til byen Älvdalen.

Afbrændingen bliver den største i Sveriges nyere historie, skriver SVT.

Afbrændt jord

Teknikken bruges for at fjerne brændbart materiale foran branden, så den ikke har noget grundlag at sprede sig på. I bedste fald kan man også opleve, at modilden kan få storbranden til at kvæle sig selv, fordi modilden gerne skal startes helt tæt på ilden.

Der kan nemlig opstå et sug på grund af trykforskelle omkring brandene.

Læs også : Brandmænd omringet af skovbrand: Måtte reddes af helikopter

- En kontrolleret afbrænding har den fordel, at en brand efterfølgende ikke kan brede sig ind i et område, hvor der ikke er noget, ilden kan få fat i. Så er der bare afbrændt jord, og det kan være en god måde at lave et brandbælte på, siger Martin Vendelbo, der er leder for de danske brandfolk, der kæmper mod skovbrande i Ljusdal nord for Stockholm.

Kan ende galt

Men det er ikke ufarligt at starte en modild.

- Men man skal være rigtig dygtig og virkelig vide hvad man har med at gøre, for man kan også risikere at branden bare bliver være, siger Martin Vendelbo, der ikke kender til, at metoden bruges i Danmark.

Men brandfolk anvender den ved skovbrande i eksempelvis Canada og USA, siger han.

Læs også : Noura er frivillig brandmand på vej til Sverige: Det bliver ingen badeferie